牛相公見示新什謹依本韻次用以抒下情
作者：劉禹錫
朝代：唐

paragraphs: 劇韻新篇至，因難始見能。
雨天龍變化，晴日鳳騫騰。
遊海驚何極，聞韶素不曾。
愜心時拊髀，擊節日麾肱。
符彩添隃墨，波瀾起剡藤。
揀金光熠熠，累璧勢層層。
珠媚多藏賈，花撩欲定僧。
封來真寶物，寄與媿交朋。
已老無時疾，長貧望歲登。
雀羅秋寂寂，蟲翅曉薨薨。
羸驥方辭絆，虛舟已絕絙。
榮華甘死別，健羨亦生憎。
玉柱琤瑽韻，金觥雹凸棱。
何時良宴會，促膝對華燈。